**DÔVODOVÁ SPRÁVA**

1. **Všeobecná časť**

Cieľom predkladaného návrhu zákona je zmena správcu zálohového systému jednorazových obalov na nápoje z neziskovej organizácie, ktorú zakladá právnická osoba vybratá ministerstvom na recyklačnú spoločnosť, ktorú zriadi ministerstvo životného prostredia SR.

Cieľom prijatého zákona č. 302/2019 bolo zvýšiť množstvo vyzbieraných jednorazových nápojových obalov na viac ako 90%. V súčasnosti sme však svedkami, že sa tento cieľ ani zďaleka nedarí naplniť, nakoľko v súčasnosti je miera návratnosti jednorazových obalov podľa vyjadrení ministra životného prostredia 20%. Podľa analýz ministerstva sa ročne na slovenský trh uvedie jedna miliarda plastových fliaš a približne 350 miliónov plechoviek od nápojov. Pri uvedenom množstve by tak celkový ročný objem záloh mal predstavovať viac než 200 mil. EUR. Pri dosiahnutí 90% návratnosti obalov tak správcovi zálohového systému zostane 20mil eur. Pri súčasnom výbere zálohových obalov je uvedená suma podstatne vyššia. Nakoľko neexistuje žiadny racionálny dôvod, aby finančné zdroje, ktoré pramenia z nízkej miery návratnosti obalov zostávali v rukách súkromnej spoločnosti, keďže ide o finančné prostriedky získané od občanov SR, je potrebné, aby uvedené nevyplatené peniaze zo záloh nezostávali súkromnej spoločnosti, ale boli použité štátom na ochranu životného prostredia a zabezpečenie ostatných, najmä sociálnych, potrieb občanov SR. .

Vzhľadom na vyššie uvedené skutočnosti bol vypracovaný predmetný návrh novely zákona.

Predkladaný návrh zákona nemá vplyv na informatizáciu spoločnosti a na služby verejnej správy pre občana. Návrh zákona má pozitívny vplyv na rozpočet verejnej správy, na životné prostredie, na sociálny vplyv.

Predkladaný návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu SR, medzinárodnými zmluvami a inými medzinárodnými dokumentami, ktorými je Slovenská republika viazaná a súčasne je v súlade s právom Európskej únie

**B. Osobitná časť**

**K Čl. I**

Uvedeným návrhom sa vykoná zmena správcu zálohového systému jednorazových obalov na nápoje z neziskovej organizácie, ktorú zakladá právnická osoba vybratá ministerstvom na recyklačnú spoločnosť, ktorú zriadi ministerstvo životného prostredia SR k 1.7.2023.

**K Čl. II**

S ohľadom na priebeh legislatívneho procesu sa navrhuje, aby návrh zákona nadobudol účinnosť pätnástym dňom vyhlásenia v Zbierke zákonov Slovenskej republiky.